一钵事南宗, 僧仪称病容。 曹溪花里别, 萧寺竹前逢。 烛影深寒殿, 经声彻曙钟。 欲斋檐睡鸽, 初定壁吟蛩。 诗继休遗韵, 书传永逸踪。 艺多人誉洽, 机绝道情浓。 汲涧瓶沈藻, 眠阶锡挂松。 云鸣新放鹤, 池卧旧降龙。 露茗山厨焙, 霜粳野碓舂。 梵文明处译, 禅衲暖时缝。 层塔题应遍, 飞轩步不慵。 绣梁交薜荔, 画井倒芙蓉。 翠户垂旗网, 朱窗列剑锋。 寒风金磬远, 晴雪玉楼重。 妙理三乘达, 清才万象供。 山高横睥睨, 滩浅聚艨艟。 微雾苍平楚, 残晖淡远峰。 林疏霜摵摵, 波静月溶溶。 剑出因雷焕, 琴全遇蔡邕。 西方知有社, 支许合相从。